title: Регламент за изпълнение (ЕС) 2017/980 на Комисията от 7 юни 2017 година за определяне на технически стандарти за изпълнение по отношение на стандартните формуляри, образците и процедурите за сътрудничество, свързани с дейностите по надзора, с проверките на място, както и с разследванията и обмена на информация между компетентните органи в съответствие с Директива 2014/65/ЕС на Европейския парламент и на Съвета (Текст от значение за ЕИП. )

text:
                  10.6.2017

                  BG

                  Официален вестник на Европейския съюз

                  L 148/3

            РЕГЛАМЕНТ ЗА ИЗПЪЛНЕНИЕ (ЕС) 2017/980 НА КОМИСИЯТА
      от 7 юни 2017 година
      за определяне на технически стандарти за изпълнение по отношение на стандартните формуляри, образците и процедурите за сътрудничество, свързани с дейностите по надзора, с проверките на място, както и с разследванията и обмена на информация между компетентните органи в съответствие с Директива 2014/65/ЕС на Европейския парламент и на Съвета
      (текст от значение за ЕИП)
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Директива 2014/65/ЕС на Европейския парламент и на Съвета от 15 май 2014 г. относно пазарите на финансови инструменти и за изменение на Директива 2002/92/ЕО и на Директива 2011/61/ЕС (1), и по-специално член 80, параграф 4 и член 81, параграф 4 от нея,
      като има предвид, че:

                  (1)

                  Директива 2014/65/ЕС установява задължения за осъществяване на сътрудничество и за обмен на информация между компетентните органи. Като част от тази процедура даден компетентен орган може да поиска от компетентния орган на друга държава членка да му окаже сътрудничество по отношение на проверка на място или разследване.

                  (2)

                  С цел да се гарантира, че компетентните органи могат да си сътрудничат и обменят информация ефективно и своевременно за целите на Директива 2014/65/ЕС и да си предоставят пълна взаимна помощ, е уместно да се установят процедури, както и образци и формуляри, посредством които компетентните органи да осъществяват сътрудничеството и обмена на информация, включително да подават исканията за сътрудничество или обмен на информация, да потвърждават тяхното получаване и да предоставят отговор по тях.

                  (3)

                  За да се гарантира, че запитаните органи обработват исканията за сътрудничество или информация ефективно и експедитивно, във всяко искане следва ясно да е посочена причината за искането за сътрудничество или обмена на информация. Освен използването на образци и формуляри за искания за сътрудничество или за информация и за отговори на тези искания, процедурите за сътрудничество и обмен на информация следва да позволяват и улесняват комуникацията, консултациите и взаимодействието между запитващия и запитания орган в хода на целия процес.

                  (4)

                  Настоящият регламент е съобразен с основните права и принципите, признати в частност от Хартата на основните права на Европейския съюз.

                  (5)

                  За да се постигне последователност и гладко функциониране на финансовите пазари, е необходимо разпоредбите на настоящия регламент и разпоредбите на Директива 2014/65/ЕС да се прилагат от една и съща дата.

                  (6)

                  Настоящият регламент е изготвен въз основа на проектите на технически стандарти за изпълнение, представени на Комисията от Европейския орган за ценни книжа и пазари (ЕОЦКП).

                  (7)

                  ЕОЦКП не проведе открити обществени консултации във връзка с проекта на технически стандарти за изпълнение, въз основа на който е изготвен настоящият регламент, нито анализира потенциалните разходи и ползи, свързани с въвеждането на стандартни формуляри, образци и процедури за съответните компетентни органи, тъй като това би било непропорционално по отношение на обхвата и въздействието на тези стандарти, имайки предвид, че те ще се прилагат само от националните компетентни органи на държавите членки, а не от участниците на пазара.

                  (8)

                  ЕОЦКП поиска становището на Групата на участниците от сектора на ценните книжа и пазарите, създадена по член 37 от Регламент (ЕС) № 1095/2010 на Европейския парламент и на Съвета (2),

            ПРИЕ НАСТОЯЩИЯ РЕГЛАМЕНТ:
      Член 1
      Звена за контакт
      1.   Компетентните органи определят звена за контакт за целите на подаването на искания за сътрудничество или за обмен на информация съгласно съответно членове 80 и 81 от Директива 2014/65/ЕС. Те публикуват информацията за своите звена за контакт на уебсайта си.
      2.   Компетентните органи изпращат информацията за своите звена за контакт на ЕОЦКП. ЕОЦКП поддържа и актуализира за нуждите на компетентните органи списъка на звената за контакт, изготвен в съответствие с параграф 1.
      Член 2
      Искане за сътрудничество или обмен на информация
      1.   Запитващият орган подава искане за сътрудничество или обмен на информация на хартиен носител или по електронен път, като използва формуляра, посочен в приложение I. Той адресира искането до звеното за контакт на запитания орган.
      2.   В спешни случаи запитващият орган може да представи искането за сътрудничество или обмен на информация в устна форма, при условие че последващото потвърждение на искането се извърши в писмен вид и в разумен срок, освен ако със запитания орган е договорено друго.
      3.   Запитващият орган може да приложи към искането всякакви документи или помощни материали, счетени за необходими за обосноваване на искането.
      Член 3
      Потвърждаване на получаването
      В рамките на 10 работни дни след като звеното за контакт на запитания орган получи искането за сътрудничество или обмен на информация, запитаният орган изпраща на запитващия орган потвърждение на получаването, използвайки формуляра, посочен в приложение II.
      Член 4
      Отговор на искането за сътрудничество или обмен на информация
      1.   Запитаният орган отговаря на искането за сътрудничество или обмен на информация на хартиен носител или по електронен път, използвайки формуляра, посочен в приложение III. Отговорът се изпраща до звеното за контакт на запитващия орган освен ако запитващият орган е посочил друго.
      2.   Запитаният орган изпълнява исканията за сътрудничество или обмен на информация по начин, гарантиращ, че всички необходими нормативни мерки ще бъдат изпълнени без ненужно забавяне, като взема под внимание сложността на искането и необходимостта от ангажиране на трети страни или друг орган.
      Член 5
      Процедури за изпращане и обработка на искане за сътрудничество или обмен на информация
      1.   Запитващият орган и запитаният орган обменят информация във връзка с искането за сътрудничество или обмен на информация на хартиен носител или по електронен път, в зависимост от това кой от двата начина е по-експедитивен, като надлежно вземат предвид съображенията за поверителност, времето за кореспонденция, обема на материалите, които се предават, както и достъпността на информацията за запитващия орган. В частност запитващият орган своевременно отговаря на всички искания за уточнения, изпратени от запитания орган.
      2.   Запитаният орган уведомява запитващия орган, ако смята, че отговорът ще се забави с повече от 5 работни дни след датата на отговор, посочена в потвърждението на получаването.
      3.   Ако запитващият орган е определил искането като спешно, запитаният орган и запитващият орган се споразумяват за честотата, с която запитаният орган ще предоставя на запитващия орган актуална информация за хода на обработката на искането и за планираната дата на отговор.
      4.   Запитаният орган и запитващият орган си сътрудничат за преодоляването на всякакви трудности, които биха могли да възникнат при изпълнението на искането.
      Член 6
      Процедура за искания за вземане на показания от лица
      1.   Ако запитващият орган включи в своето искане вземането на показания от лице, запитаният орган и запитващият орган — в съответствие със съществуващите законови ограничения или пречки и всякакви различия в процедурните изисквания, преценяват и вземат под внимание:

                  а)

                  правата на лицето или лицата, от които ще се вземат показания;

                  б)

                  ролята на служителите на запитания орган и на запитващия орган по отношение на вземането на показания;

                  в)

                  дали лицето, от което ще се вземат показания, има право на помощ от процесуален представител, и ако да — обхватът на помощта от страна на представителя в хода на вземането на показания, включително по отношение на всякакви записи или протоколи на показанията;

                  г)

                  дали вземането на показания се извършва на доброволен или принудителен принцип, ако съществува такова разграничение;

                  д)

                  дали, въз основа на наличната към момента на подаване на искането информация, лицето, от което ще се вземат показания, е свидетел или обект на разследване;

                  е)

                  дали, въз основа на наличната към момента на подаване на искането информация, показанията биха могли да се използват или са предназначени да бъдат използвани в рамките на наказателно производство;

                  ж)

                  допустимостта на показанията в юрисдикцията на запитващия орган;

                  з)

                  записването на показанията и приложимите процедури, включително дали писмените протоколи ще се съставят в реално време или ще бъдат обобщени, както и дали записът ще бъде аудио или аудиовизуален;

                  и)

                  процедурите за удостоверяване или потвърждаване на показанията от страна на лицата, предоставящи показанията, включително дали това се извършва след вземането на показанията.

            2.   Запитаният орган и запитващият орган гарантират наличието на необходимите механизми за ефективната работа на техните служители, включително механизми, позволяващи на техните служители да договарят предоставянето на всякаква допълнителна информация, която би била необходима, включително следното:

                  а)

                  планиране на срокове;

                  б)

                  списъка от въпроси, които да бъдат зададени на лицето, от което ще се вземат показания, и неговия преглед;

                  в)

                  организиране на пътувания, включително осигуряване на възможността запитаният орган и запитващият орган да се срещнат, за да обсъдят въпроса преди вземането на показания;

                  г)

                  осигуряване на преводачески услуги.

            Член 7
      Процедура за искания за проверка на място или разследване
      1.   В случай на постъпило искане за извършване на проверка на място или разследване запитващият орган и запитаният орган се консултират помежду си по отношение на най-добрия начин за надлежно удовлетворяване на искането за сътрудничество, вземайки под внимание член 80, параграф 1, букви а), б) и в) от Директива 2014/65/ЕС, както и по отношение на ползите от съвместна проверка на място или съвместното разследване.
      При вземането на решение за най-добрия начин за надлежно удовлетворяване на искането за сътрудничество запитващият орган и запитаният орган вземат под внимание поне следното:

                  а)

                  съдържанието на всяко искане за сътрудничество, постъпило от запитващия орган, включително всяко предложение относно целесъобразността от съвместно извършване на проверката на място или разследването;

                  б)

                  дали те ще провеждат самостоятелно своите собствени проучвания по въпроси с трансгранично въздействие и дали е по-уместно осъществяването на съвместно сътрудничество по отношение на тези въпроси;

                  в)

                  правната и регулаторната рамка във всяка от техните юрисдикции, гарантирайки, че и двата органа са добре запознати с потенциалните пречки и законови ограничения спрямо техните действия и евентуални последващи производства, включително всякакви въпроси, свързани с принципа ne bis in idem;

                  г)

                  управлението и ръководството, необходими за извършването на разследването или проверката на място;

                  д)

                  разпределянето на ресурси и назначаването на служители, отговарящи за извършване на разследвания или проверки на място;

                  е)

                  възможността за създаване на съвместен план за действие и времеви график на задачите на всеки орган;

                  ж)

                  определяне на дейностите, които трябва да бъдат предприети, съвместно или самостоятелно, от всеки орган;

                  з)

                  взаимно споделяне на събраната информация и докладване за резултатите от отделните предприети действия;

                  и)

                  други въпроси, касаещи конкретния случай.

            2.   В случай че запитаният орган извършва проверката или разследването самостоятелно, той информира надлежно запитващия орган за напредъка на тези дейности и своевременно представя своите констатации.
      3.   В случай че запитващият орган и запитаният орган вземат решение за провеждане на съвместно разследване или проверка на място, те:

                  а)

                  провеждат постоянен диалог с цел координиране на процеса на събиране на информация и установяването на фактите;

                  б)

                  работят в тясно сътрудничество и си оказват съдействие при провеждането на съвместното разследване или съвместната проверка на място;

                  в)

                  идентифицират конкретните законови разпоредби, обуславящи предмета на разследването или проверката на място;

                  г)

                  по целесъобразност се споразумяват като минимум за следното:

                              i)

                              съставянето на съвместен план за действие, определящ същността, естеството и времевия график на дейностите, които да бъдат предприети, включително разпределянето на отговорностите за постигането на резултатите от дейностите и отчитане на съответните приоритети на всеки орган;

                              ii)

                              идентифицирането и оценката на всякакви законови ограничения или пречки, както и на всякакви различия в процедурите по отношение на разследващите или правоприлагащите дейности или всяко друго производство, включително правата на лицата — обект на разследване;

                              iii)

                              идентифицирането и оценката на специфични задължения за опазване на адвокатската тайна, които могат да имат въздействие върху процедурата по разследване, както и върху изпълнителното производство, включително самоуличаването;

                              iv)

                              стратегията относно информацията за обществеността и пресата;

                              v)

                              предвидената употреба на обменяната информация.

            Член 8
      Обмен на информация по собствена инициатива
      1.   Ако компетентен орган разполага с информация, която според него би била от полза за друг компетентен орган при изпълнението на задълженията на последния съгласно Директива 2014/65/ЕС или Регламент (ЕС) № 600/2014 на Европейския парламент и на Съвета (3), той предава тази информация на хартиен носител или по електронен път на звеното за контакт на другия компетентен орган.
      2.   Чрез дерогация от параграф 1, ако изпращащият информацията компетентен орган счете, че информацията трябва да се изпрати спешно, той може първоначално да представи информацията в устна форма, при условие че последващото предаване на информацията се извърши в писмен вид и в разумен срок, освен ако с получаващия информацията орган е договорено друго.
      3.   Орган, изпращащ информация по своя инициатива, извършва това, като използва формуляра, посочен в приложение III, посочвайки по-специално въпроси, касаещи поверителността на информацията.
      Член 9
      Изискване за уведомяване на компетентните органи
      1.   В случаите, когато съгласно член 80, параграф 1 от Директива 2014/65/ЕС компетентен орган на регулиран пазар осъществи пряк контакт с инвестиционни посредници, които са отдалечени членове или участници на регулирания пазар, той уведомява компетентния орган на държавата членка по произход на отдалечения член или участник, на хартиен носител или по електронен път, използвайки формуляра, посочен в приложение IV към настоящия регламент, веднага след като е осъществил контакт с отдалечения член или участник, освен ако органът на държавата членка по произход на отдалечения член или участник е изразил предварително писмено съгласие да бъде уведомен посредством друго средство за комуникация.
      2.   Ако контактът с отдалечения член или участник на регулирания пазар се осъществява по спешност, компетентният орган на регулирания пазар може по основателна причина да осъществи уведомлението в устна форма, при условие че последващото потвърждение на искането се извърши в писмен вид и в разумен срок, освен ако със запитания орган е договорено друго.
      Член 10
      Влизане в сила и прилагане
      Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Той се прилага от 3 януари 2018 г.

         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 7 юни 2017 година.

               За Комисията

               Председател

            Jean-Claude JUNCKER

         (1)  ОВ L 173, 12.6.2014 г., стр. 349.

         (2)  Регламент (ЕС) № 1095/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за ценни книжа и пазари), за изменение на Решение № 716/2009/ЕО и за отмяна на Решение 2009/77/ЕО на Комисията (ОВ L 331, 15.12.2010 г., стр. 84).

         (3)  Регламент (ЕС) № 600/2014 на Европейския парламент и на Съвета от 15 май 2014 г. относно пазарите на финансови инструменти и за изменение на Регламент (ЕС) № 648/2012 (ОВ L 173, 12.6.2014 г., стр. 84).

         ПРИЛОЖЕНИЕ I

            Формуляр за искане за оказване на сътрудничество или за обмен на информация

         Текст на изображението

            Искане за оказване на сътрудничество или за обмен на информация
            Референтен номер:
            Дата:
            Обща информация
            ОТ:
            Държава членка:
            Запитващ орган:
            Адрес:
            (Данни за връзка със звеното за контакт)
            Име:
            Телефон:
            Електронна поща:
            ДО:
            Държава членка:
            Запитан орган:
            Адрес:
            (Данни за връзка със звеното за контакт)
            Име:
            Телефон:
            Електронна поща:
            Уважаеми г-н/г-жо [да се впише съответното име]
            В съответствие с член(ове) [80/81 (1)] от Директива 2014/65/ЕС е необходимо Вашето съдействие по отношение на подробно разгледания/разгледаните по-долу въпрос/въпроси.
            Ще Ви бъда благодарен да получа отговор на горното искане до [посочете ориентировъчна дата на отговора, а в случай на спешно искане — крайния срок за предоставяне на информацията] или, ако това не е възможно, информация кога, по Ваша преценка, ще бъдете в състояние да предоставите исканото съдействие.
            (1) Моля, посочете съответния член от Директива 2014/65/ЕС.

         Текст на изображението

            Вид на искането
            Моля, поставете отметка в съответната(ите) кутийка(и).
            Дейности по надзора (предоставяне на информация, вземане на показания и др.)
            Разследване
            Проверка на място
            Основания за искането
            [Посочете съответната(ите) разпоредба(и) от секторното законодателство, по силата на която(които) запитващият орган е компетентен да разгледа въпроса.]
            Искането се отнася за оказване на сътрудничество или за обмен на информация по отношение на
            [Опишете предмета на искането, целта на сътрудничеството или обмена на информация, фактическата обосновка на стоящото в основата на искането разследване и ползите от него.]
            В допълнение към
            [Ако е приложимо, моля, посочете данните на предходното искане, по които то да бъде намерено.]
            Дейности по надзора (предоставяне на информация, вземане на показания)
            а) Моля, посочете подробно конкретната искана информация и причините, обуславящи нейната полезност, както и, ако е известен, списък на лицата, за които се счита, че притежават исканата информация, или местата, откъдето тази информация може да бъде получена.
            б) Ако искането касае информация, свързана със сделка или нареждане за търгуване със специфичен финансов инструмент, моля, посочете следната информация:

         Текст на изображението

            Идентификационен код на продукта:
            [Опишете прецизно финансовия инструмент, включително кода ISIN]
            Идентификатор на лицето:
            [Посочете самоличността на всяко лице, свързано със сделката или нареждането за търгуване, включително лицето, търгуващо с финансовия инструмент или от чието име се счита, че се е търгувало.]
            Дати:
            [Посочете датите, между които са били извършвани сделките или нарежданията за търгуване с тези финансови инструменти, включително, ако се касае за значителен период от време, причините, поради които е от полза информация, обхващаща целия период.]
            в) Ако искането касае информация, свързана със стопанската дейност или с дейностите на дадено лице, моля, посочете възможно най-прецизна информация с оглед идентифициране на това лице.
            г) Ако съществуват специални съображения относно чувствителността на исканата информация, моля, посочете чувствителността на информацията, съдържаща се в искането, както и всякакви специални предпазни мерки, които трябва да се предприемат при събирането на информацията за целите на разследването.
            д) Моля, посочете всякаква допълнителна информация.
            [Дали запитващият орган е осъществил или ще осъществи контакт с друга институция или правоприлагащ орган в нашата държавата членка във връзка с предмета на искането или с друг орган, който по информация на запитващия орган проявява активен интерес към предмета на искането.]
            е) В случай на спешно искане и определяне на крайни срокове моля, представете пълна обосновка на спешността на искането и разяснение на всички крайни срокове, в рамките на които запитващият орган е изискал да получи информацията.
            Вземане на показания
            Моля, посочете:
            а) Показания под: клетва /потвърждение

         Текст на изображението

            б) Необходимост от и цел на вземането на показания:
            в) Име на лицето, от което ще се вземат показания:
            [Посочете информация за лицата, от които ще се вземат показания, с цел запитаният орган да може да започне процеса на призоваване, където е приложимо.]
            г) Подробно описание на исканата информация, включително предварителен списък с въпроси (ако е наличен към момента на подаване на искането).
            д) Всякаква допълнителна информация, която би била от полза:
            [Дали служителите на запитващия орган желаят да участват в процеса на вземане на показания, както и информация за участващите служители на запитващия орган, където е уместно, описание на всякакви законови и процедурни изисквания, които трябва да се спазят, за да се гарантира допустимостта на предоставените при разпита показания в юрисдикцията на запитващия орган.]
            Проверка на място или разследване
            Ако искането касае проверка на място или разследване от името на запитващия орган, моля, посочете информация, която да позволи на запитания орган да прецени дали би бил заинтересован да участва в съвместно разследване, включително направеното от запитващия орган предложение за проверка или разследване, неговата обосновка и ползите за запитания орган.
            [Включително всяка значима информация, която запитаният орган е изискал, за да е в състояние да предостави необходимото съдействие, където е уместно]
            [Посочете всички нужни забележки относно поверителността или всички необходими ограничения относно допустимото използване на информацията (в съответствие със законодателството на Съюза)].
            С уважение,
            [подпис]

         ПРИЛОЖЕНИЕ II

            Формуляр за потвърждаване на получаването на искането

         Текст на изображението

            Потвърждение за получаване на искането
            Референтен номер:
            Дата:
            ОТ:
            Държава членка:
            Запитан орган:
            Адрес:
            (Данни за връзка със звеното за контакт)
            Име:
            Телефон:
            Електронна поща:
            ДО:
            Държава членка:
            Запитващ орган:
            Официален адрес:
            (Данни за връзка със звеното за контакт)
            Име:
            Телефон:
            Електронна поща:
            Уважаеми г-н/г-жо [да се впише съответното име]
            С настоящото потвърждаваме, че на [да се въведе дата] получихме Вашето искане [да се въведе референтният номер на искането] за сътрудничество или искане за информация.
            Очаквана дата на отговор:
            С уважение,
            [подпис]

         ПРИЛОЖЕНИЕ III

            Формуляр за отговор на искането за оказване на сътрудничество или за обмен на информация

         Текст на изображението

            Отговор на искането за оказване на сътрудничество или за обмен на информация
            Референтен номер:
            Дата:
            Обща информация
            ОТ:
            Държава членка:
            Запитан орган:
            Официален адрес:
            (Данни за връзка със звеното за контакт)
            Име:
            Телефон:
            Електронна поща:
            ДО:
            Държава членка:
            Запитващ орган:
            Официален адрес:
            (Данни за връзка със звеното за контакт)
            Име:
            Телефон:
            Електронна поща:
            Уважаеми г-н/г-жо [да се впише съответното име]
            Потвърждаваме, че Вашето искане от [дд.мм.гггг] с референтен номер [да се въведе референтният номер на искането] беше обработено от нас.
            Събрана информация
            [Ако информацията е събрана, моля, посочете информацията тук или разяснете как тя ще бъде предоставена.]

         Текст на изображението

            Предоставената информация е поверителна и е разкрита на [да се въведе наименованието на запитващия орган] съгласно [да се въведе разпоредбата от ДПФИ II], при условие че ще остане поверителна в съответствие с [да се въведе разпоредбата от ДПФИ II].
            [Да се въведе наименованието на запитващия орган] съблюдава изискванията на [да се въведе разпоредбата от ДПФИ II], свързани с ограниченията относно поверителността и допустимото използване на тази информация.
            [Посочете всички други необходими забележки относно поверителността или всички необходими ограничения относно допустимото използване на информацията (в съответствие със законодателството на Съюза)].
            Където е уместно, моля, посочете подробно разясненията, от които бихте се нуждали във връзка с конкретната искана информация:
            Моля, посочете, по собствена инициатива, всяка съществена информация, която би могла да подпомогне допълнително сътрудничеството или обмена на информация за целите на искането:
            С уважение,
            [подпис]

         ПРИЛОЖЕНИЕ IV

            Формуляр за уведомяване за осъществяване на пряк контакт с отдалечен член или участник на регулиран пазар

         Текст на изображението

            Уведомление за осъществяване на пряк контакт с отдалечен член или участник на регулиран пазар
            Референтен номер:
            Дата:
            ОТ:
            Държава членка:
            Орган на регулиран пазар:
            Официален адрес:
            (Данни за връзка със звеното за контакт)
            Име:
            Телефон:
            Електронна поща:
            ДО:
            Държава членка:
            Орган на отдалечен член или участник на регулиран пазар:
            Официален адрес:
            (Данни за връзка със звеното за контакт)
            Име:
            Телефон:
            Електронна поща:
            Уважаеми г-н/г-жо [да се впише съответното име]
            Уведомявам Ви за наскоро осъществения от мен пряк контакт с отдалечен член или участник на регулиран пазар, спрямо който сме компетентен орган по произход. По-долу е посочена информация за регулирания пазар и за отдалечения член или участника, както и причините, поради които се осъществява контакт с тях.
            Наименование на регулирания пазар:
            Наименование на отдалечения член или участник:
            Данни за контакт с лицето, представляващо отдалечения член или участник:
            Име:
            Телефон:
            Електронна поща:
            Причини за осъществяване на контакта с отдалечения член или участник


title: Регламент за изпълнение (ЕС) 2015/1483 на Комисията от 1 септември 2015 година за изменение на Регламент за изпълнение (ЕС) № 1106/2013 на Съвета за налагане на окончателно антидъмпингово мито и за окончателно събиране на временното мито, наложено върху вноса на някои видове телове от неръждаеми стомани с произход от Индия, в резултат на разследване за изчерпване на ефекта от мерките съгласно член 12 от Регламент (ЕО) № 1225/2009 на Съвета

text:
               2.9.2015

               BG

               Официален вестник на Европейския съюз

               L 228/1

         РЕГЛАМЕНТ ЗА ИЗПЪЛНЕНИЕ (ЕС) 2015/1483 НА КОМИСИЯТА
   от 1 септември 2015 година
   за изменение на Регламент за изпълнение (ЕС) № 1106/2013 на Съвета за налагане на окончателно антидъмпингово мито и за окончателно събиране на временното мито, наложено върху вноса на някои видове телове от неръждаеми стомани с произход от Индия, в резултат на разследване за изчерпване на ефекта от мерките съгласно член 12 от Регламент (ЕО) № 1225/2009 на Съвета
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1) („основния регламент“), и по-специално член 12, параграф 3 от него,
   като има предвид, че:
   A.   ПРОЦЕДУРА

   1.   Действащи мерки

               (1)

               С Регламент за изпълнение (ЕС) № 1106/2013 (2) Съветът наложи окончателно антидъмпингово мито върху вноса на някои видове телове от неръждаеми стомани с произход от Индия („първоначалното разследване“). Наложените мерки са адвалорно мито в размер от 0,7 % до 12,5 % за включените в извадката дружества, 5 % за съдействалите дружества, които не са включени в извадката, и 12,5 % за несъдействалите дружества.

               (2)

               С Регламент за изпълнение (ЕС) № 861/2013 (3) Съветът наложи окончателно изравнително мито върху вноса на някои видове телове от неръждаеми стомани с произход от Индия, като митото беше между 3,0 % и 3,7 %.

         2.   Искане за разследване за изчерпване на ефекта от мерките

               (3)

               Комисията получи искане за започване на разследване за изчерпване на ефекта от действащите мерките съгласно член 12 от основния регламент.

               (4)

               Искането беше подадено на 21 октомври 2014 г. от Европейската конфедерация на производителите на желязо и стомана („Eurofer“ или „заявителя“) от името на производители, които представляват над 25 % от общото производство на Съюза на някои видове телове от неръждаеми стомани.

               (5)

               Основанията за искането бяха спадът на експортните цени и недостатъчното колебание на цените на препродаване или на последващите продажни цени в Съюза след налагане на антидъмпинговите мита върху вноса на някои видове телове от неръждаеми стомани с произход от Индия. Това е довело до увеличаване на дъмпинговия марж, което е възпрепятствало постигането на очаквания коригиращ ефект на действащите мерки.

         3.   Започване на разследване за изчерпване на ефекта от мерките

               (6)

               След като установи след информиране на държавите членки, че са налице достатъчно доказателства за подновяване на разследването, с известие, публикувано в Официален вестник на Европейския съюз
                   (4) („известието за започване“), на 3 декември 2014 г. Комисията съобщи, че започва разследване за изчерпване на ефекта от мерките в съответствие с член 12, параграф 1 от основния регламент.

         4.   Заинтересовани страни

               (7)

               В известието за започване Комисията прикани заинтересованите страни да се свържат с нея, за да вземат участие в разследването. Освен това Комисията изрично уведоми заявителя, производителите износители и вносителите, за които е известно, че са засегнати, както и представителите на Индия за започване на разследването за изчерпване на ефекта от мерките и ги прикани да вземат участие в него.

               (8)

               На заинтересованите страни беше предоставена възможността да изразят становищата си в писмена форма и да поискат да бъдат изслушани от Комисията и/или от служителя по изслушванията при търговските процедури. Никоя от заинтересованите страни не се възползва от тази възможност, нито поиска изслушване.

         5.   Извадка

               (9)

               С оглед на видимо големия брой индийски производители износители и несвързани вносители в Съюза, в известието за започване беше предвидено да се изготви извадка в съответствие с член 17 от основния регламент.

               (10)

               За да може Комисията да вземе решение дали е необходима извадка и ако това е така, да изготви представителна извадка, индийските производители износители и несвързаните вносители бяха приканени да заявят своя интерес в срок до 15 дни след започване на разследването за изчерпване на ефекта от мерките и да представят на Комисията информацията, изискана в известието за започване.

               (11)

               17 производители износители в Индия представиха поисканата информация и се съгласиха да бъдат включени в извадката. В съответствие с член 17, параграф 1 от основния регламент Комисията изготви извадка от 6 дружества или групи дружества въз основа на най-големия представителен обем износ за Съюза, за който е разумно да се очаква, че може да бъде разследван в рамките на наличното време. Включените в извадката дружества са същите, които бяха избрани за извадката или за индивидуално разглеждане при първоначалното разследване, с изключение на Macro Bars and Wires, за което се установи, че не е извършвало дъмпинг при първоначалното разследване и поради това не подлежа на повторно разследване.

               (12)

               В съответствие с член 17, параграф 2 от основния регламент всички известни засегнати производители износители и органите на Индия бяха консултирани във връзка с подбора за извадката. Не бяха получени коментари. По тази причина Комисията реши извадката да се състои от 6 дружества/групи дружества, както беше предложила, и всички заинтересовани страни бяха съответно уведомени за окончателния състав на извадката.

               (13)

               Извадката от производители износители на телове от неръждаеми стомани се състоеше от:

                           —

                           Garg Inox,

                           —

                           Nevatia Steel & Alloys,

                           —

                           Raajratna Metal Industries,

                           —

                           the Venus Group (Hindustan Inox, Precision Metals, Sieves Manufacturer India и Venus Wire Industries),

                           —

                           Viraj Profiles,
                           тези дружества бяха включени в извадката при първоначалното разследване,

                           —

                           KEI Industries
                           това дружество бе обект на индивидуално разглеждане при първоначалното разследване.

               (14)

               Установи се връзка с общо 22 известни несвързани вносители, като 1 от тях заяви интерес и отговори на формуляра за включване в извадката. Поради това не беше необходимо да се изготвя извадка от несвързани вносители.

         6.   Отговори на въпросниците

               (15)

               Комисията изпрати въпросници на 6-те включени в извадката индийски производители износители/групи от производители износители. Всички те отговориха на въпросника. Що се отнася до съдействащия несвързан вносител, тъй като той не е внасял разглеждания продукт в Съюза през AIP, не му беше изпратен въпросник.

               (16)

               Също така, предвид на различни извънредни обстоятелства, някои от включените в извадката производители износители поискаха удължаване на срока, за да представят отговорите си. В случаите, в които исканията бяха надлежно обосновани, срокът беше съответно удължен. Поради тези причини разследването за изчерпване на ефекта от мерките надхвърли нормалния период от шест месеца по член 12, параграф 4 от основния регламент.

         7.   Проверки на място

               (17)

               Комисията потърси и провери цялата информация, която счете за необходима за целите на това разследване. Бяха извършени проверки на място в съответствие с член 16 от основния регламент в обектите на всички включени в извадката индийски производители износители.

         8.   Съответни периоди, обхванати от разследването за изчерпване на ефекта от мерките

               (18)

               Периодът за разследването за изчерпване на ефекта от мерките (AIP) обхвана времето от 1 октомври 2013 г. до 30 септември 2014 г. Периодът за първоначалното разследване (OIP) беше от 1 април 2011 г. до 31 март 2012 г.

         Б.   РАЗГЛЕЖДАН ПРОДУКТ И СХОДЕН ПРОДУКТ

               (19)

               Продуктът, който е предмет на настоящото разследване за изчерпване на ефекта от мерките, е същият като този от първоначалното разследване, а именно телове от неръждаеми стомани, съдържащи тегловно:

                           —

                           2,5 % или повече никел, различни от телове, съдържащи тегловно 28 % или повече, но не повече от 31 % никел и 20 % или повече, но не повече от 22 % хром,

                           —

                           по-малко от 2,5 % никел, различни от телове, съдържащи тегловно 13 % или повече, но не повече от 25 % хром и 3,5 % или повече, но не повече от 6 % алуминий,

                     понастоящем класиран в кодове по КН 7223 00 19 и 7223 00 99, с произход от Индия.

               (20)

               При разследването се установи, че разглежданият продукт, продуктът, произвеждан и продаван на вътрешния пазар в Индия, и продуктът, произвеждан и продаван в Съюза от промишлеността на Съюза, имат едни и същи основни физически, химически и технически характеристики, както и еднакви основни употреби. Затова те се считат за сходни продукти по смисъла на член 1, параграф 4 от основния регламент.

         В.   ЗАКЛЮЧЕНИЯ ОТ РАЗСЛЕДВАНЕТО ЗА ИЗЧЕРПВАНЕ НА ЕФЕКТА ОТ МЕРКИТЕ

               (21)

               По принцип при разследване за изчерпване на ефекта от мерките съгласно член 12 от основния регламент се цели да се установи дали експортните цени са се понижили или дали е имало недостатъчно колебание в цените на препродаване или в последващите продажни цени на разглеждания продукт в Съюза след налагане на първоначалните мерки. Като втора стъпка, в случаите, когато се установи, че е налице изчерпване на ефекта от мерките, следва да се изчисли нов дъмпингов марж.

         1.   Понижение на експортните цени

               (22)

               При преценка дали е имало понижение на експортните цени Комисията установи за всяко разглеждано дружество неговите CIF (стойност, застраховка и навло) експортни цени на митническата граница на Съюза през АIР и сравни тези цени със съответните експортни цени, определени през ОIР.

               (23)

               Включените в извадката производители износители са изнасяли за Съюза било директно за несвързани клиенти, било чрез свързани дружества.

               (24)

               В случаите, когато производителите износители са изнасяли разглеждания продукт директно за независими клиенти в Съюза, експортната цена беше определена въз основа на цената, реално платена или подлежаща на плащане за разглеждания продукт при продажба за износ за Съюза, в съответствие с член 2, параграф 8 от основния регламент.

               (25)

               В случаите, когато производителите износители са изнасяли разглеждания продукт за Съюза чрез свързано дружество, действащо като вносител, експортната цена беше определена въз основа на цената, на която внасяният продукт е бил препродаден за първи път на независими клиенти в Съюза, в съответствие с член 2, параграф 9 от основния регламент. В този случай цената беше коригирана, за да се отразят всички разходи, направени между вноса и препродажбата, включително разходите за реализация, общите и административните разходи, както и печалбата.

               (26)

               Комисията сравни за всички дружества/групи дружества, включени в извадката, цените на видовете продукти, продавани през АIР, със същите видове продукти, продавани през ОIР, и изчисли за тях среднопретеглено равнище на изчерпване на ефекта от мерките.

               (27)

               Сравнението се извърши в евро. При продажбите чрез свързан вносител цените на препродаване, които са били в евро (или USD, или GBP), бяха конвертирани в INR, за да е възможно да се приспаднат всички разходи между вноса и препродажбата, а при преките продажби от един индийски производител износител всички разходи между индийската граница и границата на Съюза в INR бяха добавени към FOB цените в INR. След това получените CIF стойности бяха конвертирани в евро.

               (28)

               Сравнението на експортните цени за Съюза показа, че за всички дружества/групи дружества, включени в извадката, експортните цени са се понижили, което сочи prima facie, че е било налице изчерпване на ефекта от действащите мерки. За включените в извадката производители износители спадът в експортните цени в евро е бил следният:

                           GARG Inox

                           KEI Industries

                           Nevatia Steel & Alloys

                           Venus group

                           Viraj Profiles

                           Raajratna Metal Industries

                           Промяна на експортните цени между OIP и AIP (в евро)

                           – 23,91 %

                           – 21,26 %

                           – 22,77 %

                           – 26,31 %

                           – 27,44 %

                           – 25,52 %

         2.   Дъмпинг

               (29)

               След като установи възможно изчерпване на ефекта от мерките за всички включени в извадката производители износители, съгласно член 2 от основния регламент бяха изчислени отново дъмпинговите маржове. В точка 5.1.1, буква а) от известието за започване беше поискано от производителите износители да информират Комисията в срок до 15 дни след датата на публикуване на известието за започване дали искат преразглеждане на нормалната стойност съгласно член 12, параграф 5 от основния регламент. С изключение на Venus group всички други включени в извадката производители износители поискаха преразглеждане на нормалните им стойности на основание член 12, параграф 5 от основния регламент и представиха на Комисията пълна информация, надлежно подкрепена с доказателства, за преизчисление на дъмпинговите им маржове. За Venus group, която не поиска преразглеждане на нормалните ѝ стойности, за изчисление на дъмпинговите маржове през AIP бяха използвани нормалните стойности така, както бяха установени в първоначалното разследване.

         а)   Нормална стойност

               (30)

               За включените в извадката производители износители нормалната стойност беше изчислена, както следва:

               (31)

               Първо, Комисията провери дали общият обем на продажбите на вътрешния пазар на всеки включен в извадката производител износител е представителен в съответствие с член 2, параграф 2 от основния регламент. Продажбите на вътрешния пазар са представителни, ако общият обем на продажбите на вътрешния пазар на сходния продукт на независими клиенти на вътрешния пазар за всеки производител износител е представлявал най-малко 5 % от общия обем на продажбите му на разглеждания продукт за износ за Съюза през разследвания период. Въз основа на това бе установено, че общият обем на продажбите на сходния продукт на вътрешния пазар, реализирани от всеки включен в извадката производител износител, е представителен.

               (32)

               След това Комисията установи видовете продукти, продавани на вътрешния пазар, които са идентични или сравними с видовете продукти, продавани за износ за Съюза по отношение на производителите износители с представителни продажби на вътрешния пазар.

               (33)

               После Комисията провери дали продажбите на вътрешния пазар на всеки включен в извадката производител износител на вътрешния пазар за всеки вид продукти, който е идентичен или сравним с вид продукти, продаван за износ за Съюза, са били представителни в съответствие с член 2, параграф 2 от основния регламент. Продажбите на вътрешния пазар на даден вид продукти са представителни, ако общият обем на продажбите на вътрешния пазар на този вид продукти на независими клиенти през разследвания период представлява поне 5 % от общия обем на продажбите за износ за Съюза на идентичния или сравнимия вид продукти.

               (34)

               След това Комисията определи дела на рентабилните продажби на независими клиенти на вътрешния пазар за всеки вид продукти по време на периода в рамките на разследването за изчерпване на ефекта от мерките с цел да реши дали да използва действителните продажби на вътрешния пазар за изчисление на нормалната стойност в съответствие с член 2, параграф 4 от основния регламент.

               (35)

               Нормалната стойност се основава на действителната цена за всеки вид продукти на вътрешния пазар, независимо дали продажбите са рентабилни, ако:

                           а)

                           обемът на продажбите на вида продукти, продаван на нетна продажна цена, равна или по-висока от изчислените производствени разходи, представлява повече от 80 % от общия обем на продажбите за този вид продукти; както и

                           б)

                           среднопретеглената продажна цена на този вид продукти е равна или по-висока от производствените разходи за единица продукция.

               (36)

               В този случай нормалната стойност е среднопретеглената стойност на цените на всички продажби на вътрешния пазар на този вид продукти през АIР.

               (37)

               Нормалната стойност е действителната цена на вътрешния пазар за всеки вид продукти само при рентабилните продажби на вътрешния пазар на видовете продукти през АIР, ако:

                           а)

                           обемът на рентабилните продажби на вида продукти представлява 80 % или по-малко от общия обем на продажбите на този вид; или

                           б)

                           среднопретеглената цена на този вид продукти е по-ниска от производствените разходи за единица продукция.

               (38)

               Нормалната стойност беше изчислена като среднопретеглена стойност от цените на всички продажби на вътрешния пазар през АIР или като среднопретеглена стойност само от рентабилните продажби. Всички цени, използвани за изчисленията на дъмпинговите маржове, бяха конвертирани в индийска валута, като се използваха обменни курсове за всяка отделна сделка.

         б)   Експортна цена

               (39)

               Комисията използва експортните цени от АIР, определени, както е разяснено в съображения 22 — 25 по-горе.

         в)   Сравнение

               (40)

               Комисията сравни нормалната стойност и експортната цена на тези производители износители на базата на цена франко завода.

               (41)

               Когато това беше обосновано от необходимостта да се гарантира обективно сравнение, Комисията коригира нормалната стойност и/или експортната цена за разликите, отразяващи се на цените и тяхната сравнимост, в съответствие с член 2, параграф 10 от основния регламент. Корекции бяха направени за навлото, застраховката, разходите по кредитите и опаковането, както и за митата.

         г)   Дъмпингов марж

               (42)

               За включените в извадката съдействащи производители износители Комисията сравни среднопретеглената нормална стойност за всеки вид на сходния продукт със среднопретеглената експортна цена на съответния вид на разглеждания продукт в съответствие с член 2, параграфи 11 и 12 от основния регламент.

               (43)

               Въз основа на горното среднопретеглените дъмпингови маржове, изразени като процент от CIF цената на границата на Съюза, без платено мито, са следните:

                           Наименование на дружеството

                           Сравнимост на видовете продукти
                           (%)

                           Дъмпингов марж през OIP
                           (%)

                           Дъмпингов марж през АIP
                           (%)

                           Промяна на дъмпинговия марж
                           (%)

                           GARG Inox

                           90,3

                           11,8

                           5,2

                           – 6,6

                           KEI Industries

                           62,2

                           7,0

                           3,8

                           – 3,2

                           Nevatia Steel & Alloys

                           81,9

                           4,1

                           4,0

                           – 0,1

                           Venus group

                           96,6

                           11,6

                           12,4

                           0,8

                           Viraj Profiles

                           86,9

                           6,8

                           0,4

                           – 6,4

                           Raajratna Metal Industries

                           99,8

                           16,2

                           12,0

                           – 4,2

         3.   Степен на отстраняване на вредата

               (44)

               Съгласно правилото за по-малкото мито по член 9, параграф 4 от основния регламент, за Venus Group, чийто дъмпингов марж се е увеличил, Комисията преизчисли маржа на вредата.

               (45)

               Степента на отстраняване на вредата беше определена въз основа на сравнение на среднопретеглената цена на вноса на Venus Group през АIР със среднопретеглената цена, при която не се пораждат вреди, на сходния продукт, продаван от включените в извадката производители от Съюза на пазара на Съюза през АIР. След това всяка разлика, произтичаща от това сравнение, беше изразена като процент от среднопретеглената CIF стойност на вноса.

               (46)

               На тази база маржът на вредата за Venus Group се е увеличил от 23,4 % на 65,7 %.

         Г.   ЗАКЛЮЧЕНИЕ

               (47)

               Преизчислението на дъмпинговите маржове съгласно методиката, описана в съображения 31 — 38 по-горе, показа, че за пет от шестте включени в извадката дружества дъмпинговият марж е намалял през АIР. Поради това за тези дружества разследването за изчерпване на ефекта от мерките следва да се приключи без изменение на първоначалните мерки. За Venus Group дъмпинговият марж, изчислен за AIP, се е увеличил в сравнение с този, установен през OIP, като по този начин се доказва изчерпването на ефекта от мерките. Поради това антидъмпинговите мерки, наложени върху вноса от страна на Venus Group на разглеждания продукт, следва да се изменят в съответствие с член 12, параграф 3 от основния регламент.

               (48)

               Що се отнася до Venus Group, съгласно правилото за по-малкото мито по член 9, параграф 4 от основния регламент, най-напред Комисията сравни маржа на вредата и дъмпинговия марж. Размерът на митата следва да се установи на равнището на дъмпинговия марж. Тъй като антисубсидийното разследване не е засегнато от настоящото разследване, изравнителното мито трябва да се приспадне, за да се определи новото антидъмпингово мито. По тази причина за Venus Group новото антидъмпингово мито е 9,4 % (т.е. приложимият понастоящем дъмпингов марж от 12,4 % минус 3 % изравнително мито).

               (49)

               Преразгледаната ставка на антидъмпинговото мито, която се прилага преди обмитяване към нетната цена франко граница на Съюза, е следната:

                           Дружество

                           Дъмпингов марж

                           Изравнително мито

                           Марж на вредата

                           Ставка на окончателното антидъмпингово мито

                           GARG Inox

                           11,8 %

                           3,4 %

                           22,6 %

                           8,4 %

                           KEI Industries

                           7,0 %

                           0,0 %

                           41,9 %

                           7,7 %

                           Macro Bars and Wires

                           0,0 %

                           3,4 %

                           30,3 %

                           0,0 %

                           Nevatia Steel & Alloys

                           4,1 %

                           3,4 %

                           23,8 %

                           0,7 %

                           Raajratna Metal Industries

                           16,2 %

                           3,7 %

                           17,2 %

                           12,5 %

                           Venus group

                           12,4 %

                           3,0 %

                           65,7 %

                           9,4 %

                           Viraj Profiles

                           6,8 %

                           0,0 %

                           32,1 %

                           6,8 %

                           Съдействащи дружества, които не са включени в извадката

                           8,4 %

                           3,4 %

                           23,7 %

                           5,0 %

                           Всички други дружества

                           16,2 %

                           3,7 %

                           65,7 %

                           12,5 %

               (50)

               Всички страни бяха информирани за основните факти и съображения, на които се основава намерението да се препоръча запазване на съществуващите мерки. На страните също така беше даден срок да представят коментари след оповестяване на информацията. Изявленията и коментарите бяха надлежно взети предвид, когато това беше обосновано.

               (51)

               Две заинтересовани страни представиха коментари, в които оспорваха заключенията на Комисията.

               (52)

               Жалбоподателят повтори твърдението, което вече беше изтъкнато в жалбата, че спадът на експортните цени не е в резултат на промяна в цените на суровините. Той подкрепи това твърдение с данни, доказващи увеличението на цената на никела след налагане на окончателните мерки.

               (53)

               Въпреки това, тъй като първоначалните мерки се основаваха на заключенията от първоначалния разследван период, обективното сравнение, което трябва да се извърши, е това между цените на суровините през първоначалния разследван период и през периода в рамките на разследването за изчерпване на ефекта от мерките. Това сравнение води до заключението за спад на цените на суровините, поради което горепосоченото твърдение трябва да се отхвърли.

               (54)

               За производителя износител, който не поиска определяне на нова нормална стойност, жалбоподателят изтъкна, че Комисията е направила грешка при изчислението. Въпреки това жалбоподателят е приложил обменен курс INR/EUR от началото на AIP към цените, установени през OIP, и обменен курс INR/EUR от края на AIP към цените, установени през AIP, като поради това твърдението му не е обосновано. Ето защо то трябваше да се отхвърли.

               (55)

               Производителят износител, за когото антидъмпинговото мито ще се промени, изтъкна, че Комисията не е извършила оценка на предполагаемото недостатъчно колебание на цените по начин, който е съвместим със смисъла и целта на член 12 от основния регламент. По-конкретно, при сравнението на цените Комисията е следвало да вземе предвид изменението на обменния курс, както и промяната на производствените разходи, което е направила по отношение на другите производители износители, поискали прилагането на член 12, параграф 5, с оглед на доброто управление.

               (56)

               В действителност този вид твърдение се отнася до производствените разходи и може да се вземе под внимание само в контекста на преразглеждане на нормалната стойност. Въпреки това, съгласно член 12, параграф 5 от основния регламент предполагаеми промени на нормалната стойност се вземат под внимание само когато на Комисията е предоставена пълна информация за преразгледаните нормални стойности. Това не беше изпълнено в случая и твърдението се отхвърля.

               (57)

               Същият производител износител направи и няколко коментара и забележки по отношение на определянето на дъмпинговия му марж въз основа на експортните цени през АIР и нормалните стойности, определени през ОIР.

               (58)

               Той поиска от Комисията да изключи сделките, извършени от свързания с него вносител през първия месец от АIР, тъй като тези продажби са били свързани със стоки, експедирани от индийски производители износители от Venus group преди АIР, на базата на цени, определени също преди АIР. Той изтъкна този аргумент, подчертавайки, че продажбите от Индия към свързания вносител и от свързания вносител към несвързани клиенти от Съюза са насрещни продажби.

               (59)

               На първо място, следва да се отбележи, че Комисията не счита продажбите на производителя износител за Съюза за насрещни операции. Продажбите от Индия през АIР към свързания вносител са могли да се извършат от всеки един индийски производител износител от групата на производителите износители и също така да се обединят с оглед на експедицията, а в много случаи съответните внесени продукти са били продавани на различни клиенти от Съюза и не всички са били част от материалните запаси на свързания вносител. От противоположната гледна точка това означава, че продажбата на несвързан клиент от Съюза, съобщена от свързания вносител през АIР, е могла да е част от една или повече директни доставки от Индия от един или повече индийски производители износители от групата, продажба от материалните запаси или комбинация от двете. Тези обстоятелства не позволяват класифицирането на този внос като насрещни продажби.

               (60)

               Същевременно по-основно е ценовият механизъм, при който базовата цена, определена при първоначалното споразумение за цената, ще бъде коригирана в отделни случаи чрез прилагане на надценката за сплави в сила към момента на доставката. Това противоречи на твърдението, че цените са били фиксирани доста преди АIР. Поради това искането да не се вземат предвид продажбите от страна на несвързания вносител през първия месец от АIР трябва да се отхвърли.

               (61)

               Същият производител износител прикани Комисията да приеме преработен списък на продажбите, извършени от свързания вносител, коригирани за видовете продукти по същия начин, както корекциите, които са били извършени по време на разследванията на място в Индия. Той изтъкна, че това би било приемлив подход, тъй като всички продажби са били насрещни.

               (62)

               Комисията не можеше да приеме подобен нов списък на продажбите на този късен етап от процедурата, тъй като не беше в състояние да ги провери. Освен това, както беше по-горе посочено, при разследването се установи, че продажбите не могат да се класифицират като насрещни продажби. Следва да се отбележи, че производителят износител е имал достатъчно време между разследванията на място в Индия (първата седмица през март 2015 г.) и разследването на място при немския свързан вносител (средата на април), за да представи преразгледания списък с продажбите.

               (63)

               Същият производител износител отбеляза, че за конкретен вид продукти Комисията не е използвала нормалната стойност, установена в първоначалното разследване.

               (64)

               Комисията потвърди правотата на тази забележка и преразгледа дъмпинговите маржове при разследването за изчерпване на ефекта от мерките, като използва нормалните стойности, както бяха установени в първоначалното разследване.

               (65)

               Същият производител износител изтъкна, че разходите за реализация, общите и административните разходи са били произволно определени на 5 % и е следвало да се основават на данните, събрани по време на разследването на място на свързания с него вносител, и не е следвало да включват транспортните разходи и другите отстъпки, които вече са приспаднати от цените на препродаване при конструиране на експортните цени.

               (66)

               Счете се, че това твърдение е обосновано, тъй като при разследването на място бяха установени разходи за реализация, общи и административни разходи, по-ниски от 5 %, които са били използвани за този производител износител при изчислението на дъмпинга.

               (67)

               Производителят износител изтъкна също така, че 5-те % марж на печалбата, който е бил взет предвид, е твърде висок за този вид дейност, и че при сходни обстоятелства Комисията като правило приема маржове на печалбата, не по-високи от 1 % до 2 %.

               (68)

               При липсата на съдействие от несвързаните вносители в разследването за изчерпване на ефекта от мерките, Комисията реши да се основава на данните, събрани при първоначалното разследване, тъй като тези данни се счетоха за достатъчно актуални, защото са по време на ОIР, приключил през март 2012 г. Процентите на печалбата, които са посочени от производителя износител в подкрепа на твърдението му, са средните печалби преди данъци въз основа на финансовите години от 2011 до 2013, основно на базата на финансови данни, събрани от южноевропейските държави, където икономическата среда през този период не е била оптимална. Поради това Комисията реши да използва заключенията от първоначалното разследване, а именно 2,65 % като подходяща печалба за несвързания вносител. Впоследствие този процент е използван при конструиране на експортните цени въз основа на цените на препродаване, определени от свързания вносител на пазара на Съюза.

               (69)

               На последно място, производителят износител изтъкна, че Комисията погрешно е определила CIF стойностите на нивото на свързания вносител, тъй като установените CIF стойности са по-ниски от тези, които свързаният вносител е декларирал пред митниците от Съюза, и на които се е основавало налагането на антидъмпинговото мито.

               (70)

               Комисията определи CIF стойностите на базата на заключенията от разследването, тъй като стойността, декларирана пред митниците от Съюза, при всяко положение е трансферна цена в рамките на групата. Установи се по-конкретно, че няма систематична връзка между цената на препродаване на пазара на Съюза и трансферната цена, тъй като надценката за сплави, която понякога накрая се добавя към базовата цена при препродажба, не отговаря на надценката за сплави, взета предвид при определяне на трансферната цена. Поради тази причина твърдението беше отхвърлено.

               (71)

               За да се сведе до минимум рискът от заобикаляне, породен от голямата разлика в митническите ставки, се счита, че в този случай са необходими специални мерки, за да се гарантира правилното прилагане на антидъмпинговите мита. Тези специални мерки, които се отнасят само за дружеството, за което е предвидена индивидуална митническа ставка, включват следното: на митническите органи на държавите членки да се представя валидна търговска фактура, която да отговаря на изискванията по приложението към настоящия регламент. Към вноса, който не е придружен от такава фактура, се прилага остатъчното антидъмпингово мито, приложимо за всички други производители.

               (72)

               Мерките, предвидени в настоящия регламент, са в съответствие със становището на комитета, създаден съгласно член 15, параграф 1 от основния регламент,

         ПРИЕ НАСТОЯЩИЯ РЕГЛАМЕНТ:
   Член 1
   В Регламент за изпълнение (ЕС) № 1106/2013 член 1 се изменя, както следва:

               а)

               параграф 2 се заменя със следното:
               „2.   Ставката на окончателното антидъмпингово мито, приложима към нетната цена франко границата на Съюза преди обмитяване на продуктите, описани в параграф 1 и произведени от посочените по-долу дружества, е следната:

                           Дружество

                           Мито (%)

                           Допълнителен код по ТАРИК

                           Garg Inox, Bahadurgarh, Haryana and Pune, Maharashtra

                           8,4

                           B931

                           KEI Industries Ltd, New Delhi

                           7,7

                           B925

                           Macro Bars and Wires, Mumbai, Maharashtra

                           0,0

                           B932

                           Nevatia Steel & Alloys, Mumbai, Maharashtra

                           0,7

                           B933

                           Raajratna Metal Industries, Ahmedabad, Gujarat

                           12,5

                           B775

                           Venus Wire Industries Pvt. Ltd, Mumbai, Maharashtra

                           9,4

                           B776

                           Precision Metals, Mumbai, Maharashtra

                           9,4

                           B777

                           Hindustan Inox Ltd, Mumbai, Maharashtra

                           9,4

                           B778

                           Sieves Manufacturer India Pvt. Ltd, Mumbai, Maharashtra

                           9,4

                           B779

                           Viraj Profiles Limited, Palghar, Maharashtra and Mumbai, Maharashtra

                           6,8

                           B780

                           Дружествата, посочени в приложението

                           5,0

                           Вж. приложението

                           Всички други дружества

                           12,5

                           B999“

               б)

               добавя се следният параграф 4:
               „4.   За да се прилага индивидуалната митническа ставка, посочена за дружествата в параграф 2 и приложението, се представя на митническите органи на държавите членки валидна търговска фактура с декларация, на която има дата и подпис от служител на субекта, издаващ фактурата, както и са посочени името и длъжността му, и декларацията е със следния текст: „Аз, долуподписаният, заявявам, че (обемът) от телове от неръждаеми стомани, продадени за износ за Европейския съюз и за които се отнася настоящата фактура, са произведени от (наименование и адрес на дружеството) (допълнителен код по ТАРИК) в Индия. Декларирам, че информацията, представена в настоящата фактура, е пълна и точна.“ Ако не бъде представена такава фактура, се прилага митническата ставка, приложима за категорията „всички други дружества“.“

         Член 2
   Настоящият регламент влиза в сила в деня след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 1 септември 2015 година.

            За Комисията

            Председател

         Jean-Claude JUNCKER

      (1)  ОВ L 343, 22.12.2009 г., стр. 51.

      (2)  Регламент за изпълнение (ЕС) № 1106/2013 на Съвета от 5 ноември 2013 г. за налагане на окончателно антидъмпингово мито и за окончателно събиране на временното мито, наложено върху вноса на някои видове телове от неръждаеми стомани с произход от Индия (ОВ L 298, 8.11.2013 г., стр. 1).

      (3)  Регламент за изпълнение (ЕС) № 861/2013 на Съвета от 2 септември 2013 г. за налагане на окончателно изравнително мито и за окончателно събиране на временното мито, наложено върху вноса на някои видове телове от неръждаеми стомани с произход от Индия (ОВ L 240, 7.9.2013 г., стр. 1).

      (4)  ОВ C 433, 3.12.2014 г., стр. 8.


title: Регламент за изпълнение (ЕС) № 801/2011 на Комисията от 9 август 2011 година за изменение на Регламент (ЕС) № 206/2010 за установяване на списъци на трети страни, територии или части от тях, от които е разрешен вносът в Европейския съюз на някои животни и прясно месо, и за определяне на изискванията за ветеринарното сертифициране  Текст от значение за ЕИП

text:
               10.8.2011

               BG

               Официален вестник на Европейския съюз

               L 205/27

         РЕГЛАМЕНТ ЗА ИЗПЪЛНЕНИЕ (ЕС) № 801/2011 НА КОМИСИЯТА
   от 9 август 2011 година
   за изменение на Регламент (ЕС) № 206/2010 за установяване на списъци на трети страни, територии или части от тях, от които е разрешен вносът в Европейския съюз на някои животни и прясно месо, и за определяне на изискванията за ветеринарното сертифициране
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2002/99/ЕО на Съвета от 16 декември 2002 г. за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (1), и по-специално член 8, уводното изречение, параграф 1, първа алинея и параграф 4 от нея,
   като има предвид, че:

               (1)

               С Регламент (ЕС) № 206/2010 на Комисията (2) се установяват изискванията за ветеринарното сертифициране при вноса в Съюза на пратки, които съдържат определени видове живи животни или прясно месо. С регламента се създават и списъци на трети страни, територии или части от тях, от които е разрешен вносът в Съюза на такива пратки.

               (2)

               В Регламент (ЕС) № 206/2010 се предвижда, че пратките от прясно месо, предназначено за консумация от човека, трябва да се внасят в Съюза, само ако идват от третите страни, териториите или частите от тях, изброени в част 1 от приложение II към същия регламент, за които в посочената част е установен образец на ветеринарен сертификат, отговарящ на съответната пратка.

               (3)

               Четири части от територията на Ботсуана са посочени в част 1 от приложение II към Регламент (ЕС) № 206/2010 като региони, от които е разрешен вносът в Съюза на прясно обезкостено и зряло месо от копитни животни. Тези региони се състоят от няколко зони за ветеринарен контрол на болести.

               (4)

               На 5 май 2011 г. Ботсуана уведоми Комисията за съмнения за шап въз основа на клинични признаци в осем животни в стопанство. Огнищата бяха потвърдени, за което Комисията беше уведомена на 11 май 2011 г. след изолиране на вирус на шап от типа SAT2.

               (5)

               Огнищата са в зона за ветеринарен контрол на болести 6, която е в рамките на една от четирите части от територията на Ботсуана, от които е разрешен вносът в Съюза на прясно обезкостено и зряло месо от копитни животни.

               (6)

               Поради риска от навлизане на шапа чрез вноса в Съюза на прясно месо от видове, възприемчиви към тази болест, и като се отчитат гаранциите, представени от Ботсуана за райониране на страната, разрешението за същата държава за износ от засегнатата част на нейната територия за Съюза на прясно обезкостено и зряло месо от копитни животни следва да бъде преустановено от 11 май 2011 г., което е датата на потвърждаване на огнищата на шап.

               (7)

               Поради това приложение II към Регламент (ЕС) № 206/2010 следва да бъде съответно изменено.

               (8)

               Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,

         ПРИЕ НАСТОЯЩИЯ РЕГЛАМЕНТ:
   Член 1
   В част 1 от приложение II към Регламент (ЕС) № 206/2010 текстът за Ботсуана се заменя със следното:

                  „BW — Ботсуана

                  BW-0

                  Цялата страна

                  EQU, EQW

                  BW-1

                  Зони за ветеринарен контрол на болести 3в, 4б, 5, 6, 8, 9 и 18

                  BOV, OVI, RUF, RUW

                  F

                  1

                  11 май 2011 г.

                  1 декември 2007 г.

                  BW-2

                  Зони за ветеринарен контрол на болести 10, 11, 13 и 14

                  BOV, OVI, RUF, RUW

                  F

                  1

                  7 март 2002 г.

                  BW-3

                  Зона за ветеринарен контрол на болести 12

                  BOV, OVI, RUF, RUW

                  F

                  1

                  20 октомври 2008 г.

                  20 януари 2009 г.

                  BW-4

                  Зоната за ветеринарен контрол на болести 4a, с изключение на 10-километровата зона на интензивно наблюдение по протежение на границата със зоната на ваксинация срещу шап и зоните във връзка с управлението на дивата природа

                  BOV

                  F

                  1

                  18 февруари 2011 г.“

   Член 2
   Настоящият регламент влиза в сила на третия ден след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 9 август 2011 година.

            За Комисията

            Председател

         José Manuel BARROSO

      (1)  ОВ L 18, 23.1.2003 г., стр. 11.

      (2)  ОВ L 73, 20.3.2010 г., стр. 1.


title: Регламент за изпълнение (ЕС) 2015/1418 на Комисията от 20 август 2015 година за установяване на стандартни стойности при внос с цел определяне на входната цена на някои плодове и зеленчуци

text:
               21.8.2015

               BG

               Официален вестник на Европейския съюз

               L 220/18

         РЕГЛАМЕНТ ЗА ИЗПЪЛНЕНИЕ (ЕС) 2015/1418 НА КОМИСИЯТА
   от 20 август 2015 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕC) № 1308/2013 на Европейския парламент и на Съвета от 17 декември 2013 г. за установяване на обща организация на селскостопанските пазари и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 20 август 2015 година.

            За Комисията,

            от името на председателя,

         Jerzy PLEWA

            Генерален директор на генерална дирекция „Земеделие и развитие на селските райони“

      (1)  ОВ L 347, 20.12.2013 г., стр. 671.

      (2)  ОВ L 157, 15.6.2011 г., стр. 1.

      ПРИЛОЖЕНИЕ

         Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  MA

                  156,5

                  ZZ

                  156,5

                  0709 93 10

                  TR

                  124,7

                  ZZ

                  124,7

                  0805 50 10

                  AR

                  126,2

                  BO

                  154,5

                  CL

                  153,9

                  UY

                  144,0

                  ZA

                  149,9

                  ZZ

                  145,7

                  0806 10 10

                  EG

                  238,9

                  TR

                  167,5

                  US

                  339,9

                  ZZ

                  248,8

                  0808 10 80

                  AR

                  234,3

                  BR

                  97,6

                  CL

                  147,4

                  NZ

                  152,0

                  US

                  110,0

                  UY

                  141,9

                  ZA

                  122,1

                  ZZ

                  143,6

                  0808 30 90

                  AR

                  155,3

                  CL

                  135,1

                  CN

                  85,3

                  NZ

                  109,3

                  TR

                  132,9

                  ZA

                  119,6

                  ZZ

                  122,9

                  0809 30 10, 0809 30 90

                  MK

                  79,3

                  TR

                  126,3

                  ZZ

                  102,8

                  0809 40 05

                  BA

                  42,6

                  IL

                  99,6

                  MK

                  36,8

                  XS

                  57,7

                  ZZ

                  59,2

         (1)  Номенклатура на държавите, определена с Регламент (ЕC) № 1106/2012 на Комисията от 27 ноември 2012 година за прилагане на Регламент (ЕО) № 471/2009 на Европейския парламент и на Съвета относно статистиката на Общността за външната търговия с трети страни по отношение на актуализиране на номенклатурата на държавите и териториите (ОВ L 328, 28.11.2012 г., стр. 7). Код „ZZ“ означава „с друг произход“.


title: Регламент за изпълнение (ЕС) № 753/2013 на Комисията от 2 август 2013 година за изменение на Регламент (ЕО) № 607/2009 за определяне на някои подробни правила за прилагането на Регламент (ЕО) № 479/2008 на Съвета по отношение на защитените наименования за произход и защитените географски указания, традиционните наименования, етикетирането и представянето на определени лозаро-винарски продукти

text:
               6.8.2013

               BG

               Официален вестник на Европейския съюз

               L 210/21

         РЕГЛАМЕНТ ЗА ИЗПЪЛНЕНИЕ (ЕС) № 753/2013 НА КОМИСИЯТА
   от 2 август 2013 година
   за изменение на Регламент (ЕО) № 607/2009 за определяне на някои подробни правила за прилагането на Регламент (ЕО) № 479/2008 на Съвета по отношение на защитените наименования за произход и защитените географски указания, традиционните наименования, етикетирането и представянето на определени лозаро-винарски продукти
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 121, първа алинея, букви к) и м) във връзка с член 4 от него,
   като има предвид, че:

               (1)

               Хърватия се присъедини към Европейския съюз на 1 юли 2013 г.

               (2)

               Законодателството относно лозаро-винарския сектор, действащо в Хърватия до присъединяването ѝ към Европейския съюз, не предвиждаше разпоредби относно защитените наименования за произход и защитените географски указания, нито за етикетирането на определени лозаро-винарски продукти, които попадат в обхвата на правото на Съюза, и по-специално на разпоредбите на Регламент (ЕО) № 607/2009 на Комисията (2). Целесъобразно е да се предостави възможност на установените в Хърватия стопански субекти да продължат да предлагат на пазара продуктите, произведени преди присъединяването на Хърватия към Съюза, с цел да могат да изчерпят наличните количества лозаро-винарски продукти, произведени съгласно правилата, действали преди присъединяването.

               (3)

               С оглед на присъединяването си към Европейския съюз на 1 юли 2013 г. Хърватия поиска, в съответствие с член 62, параграф 3 от Регламент (ЕО) № 607/2009, наименованията на винените сортове грозде „Alicante Bouschet“, „Burgundac crni“, „Burgundac sivi“, „Burgundac bijeli“, „Borgonja istarska“ и „Frankovka“, традиционно използвани при търговията с вина, произведени на нейна територия, които са съставени от или съдържат защитено наименование за произход или географско указание в Съюза, да продължат да фигурират върху етикета на хърватските вина със защитено наименование за произход или защитено географско наименование. При направената проверка е установено, че е уместно името Хърватия да бъде вписано, считано от датата на присъединяването ѝ, в част А от приложение ХV към същия регламент във връзка с посочените винени сортове грозде.

               (4)

               Също така Хърватия поиска наименованията на винените сортове грозде и синонимите им „Aglianico crni“, „Nebbiolo“, „Primitivo“, „Rajnski rizling“, „Radgonska ranina“, „Sangiovese“, „Stajerska belina“, „Stajerka“ и „Vermentino“, които съдържат отчасти защитено наименование за произход или географско указание и пряко посочват географския елемент на въпросното защитено наименование за произход или географско указание, да могат да фигурират върху етикета на хърватските продукти със защитено наименование за произход или защитено географско указание. При направената проверка е установено, че е уместно името Хърватия да бъде вписано, считано от датата на присъединяването ѝ, в част Б от приложение ХV към Регламент (ЕО) № 607/2009 във връзка с посочените винени сортове грозде.

               (5)

               Поради това Регламент (ЕО) № 607/2009 следва да бъде съответно изменен.

               (6)

               Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,

         ПРИЕ НАСТОЯЩИЯ РЕГЛАМЕНТ:
   Член 1
   Регламент (ЕО) № 607/2009 се изменя, както следва:

               1)

               Към член 73 се добавя следният параграф 4:
               „4.   Вината, произведени в Хърватия до 30 юни 2013 г. включително, отговарящи на действащите към тази дата разпоредби в Хърватия, могат да продължат да се предлагат на пазара до изчерпване на количествата. Тези продукти могат да продължат да бъдат етикетирани в съответствие с хърватските разпоредби в сила към 30 юни 2013 г.“

               2)

               Приложение XV се изменя в съответствие с приложението към настоящия регламент.

         Член 2
   Настоящият регламент влиза в сила в деня на публикуването му в Официален вестник на Европейския съюз.

   Прилага се от 1 юли 2013 г.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 2 август 2013 година.

            За Комисията

            Председател

         José Manuel BARROSO

      (1)  ОВ L 299, 16.11.2007 г., стр. 1.

      (2)  ОВ L 193, 24.7.2009 г., стр. 60.

      ПРИЛОЖЕНИЕ
      Приложение XV към Регламент (ЕО) № 607/2009 се изменя, както следва:

                  1)

                  Част А се изменя, както следва:

                              а)

                              в ред 2, в четвъртата колона се прибавя името „Хърватия“;

                              б)

                              след ред 14 се добавя ред 14а със следното съдържание:

                                          „14а

                                          Bourgogne (FR)

                                          Borgonja istarska

                                          Хърватия“

                              в)

                              след ред 15 се добавя ред 15а със следното съдържание:

                                          „15а

                                          Bourgogne (FR)

                                          Burgundac bijeli

                                          Хърватия“

                              г)

                              ред 16 се заличава;

                              д)

                              в ред 17, в четвъртата колона се прибавя името „Хърватия“;

                              е)

                              в ред 39, в четвъртата колона се прибавя името „Хърватия“.

                  2)

                  Част Б се изменя, както следва:

                              а)

                              след ред 2 се добавя ред 2а със следното съдържание:

                                          „2а

                                          Aglianico del Taburno (IT)

                                          Aglianico crni

                                          Хърватия“

                              б)

                              в ред 33, в четвъртата колона се прибавя името „Хърватия“;

                              в)

                              в ред 37, в четвъртата колона се прибавя името „Хърватия“;

                              г)

                              в ред 39, в четвъртата колона се прибавя името „Хърватия“;

                              д)

                              в ред 45, в четвъртата колона се прибавя името „Хърватия“;

                              е)

                              в ред 51, в четвъртата колона се прибавя името „Хърватия“;

                              ж)

                              в ред 52, в четвъртата колона се прибавя името „Хърватия“;

                              з)

                              след ред 52 се добавя ред 52а със следното съдържание:

                                          „52а

                                          Štajerska Slovenija (SV)

                                          Štajerka

                                          Хърватия“

                              и)

                              в ред 58, в четвъртата колона се прибавя името „Хърватия“.


title: Регламент за изпълнение (ЕС) 2016/1713 на Комисията от 20 септември 2016 година за определяне на количествените ограничения за износ на извънквотна захар и изоглюкоза до края на пазарната 2016/2017 година

text:
               24.9.2016

               BG

               Официален вестник на Европейския съюз

               L 258/8

         РЕГЛАМЕНТ ЗА ИЗПЪЛНЕНИЕ (ЕС) 2016/1713 НА КОМИСИЯТА
   от 20 септември 2016 година
   за определяне на количествените ограничения за износ на извънквотна захар и изоглюкоза до края на пазарната 2016/2017 година
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1), и по-специално член 139, параграф 2 и член 144, първа алинея, буква ж) от него,
   като има предвид, че:

               (1)

               Съгласно член 139, параграф 1, първа алинея, буква г) от Регламент (ЕС) № 1308/2013 количеството захар или изоглюкоза, произведено в превишение на квотата, посочена в член 136 от същия регламент, може да бъде изнесено само в рамките на количествените ограничения, които следва да бъдат определени от Комисията.

               (2)

               В Регламент (ЕО) № 951/2006 на Комисията (2) са изложени подробни правила за прилагане по отношение на извънквотния износ, и по-специално по отношение на издаването на лицензии за износ. Количественото ограничение обаче следва да се определя за всяка отделна пазарна година предвид потенциалните благоприятни възможности на износните пазари.

               (3)

               За някои производители на захар и изоглюкоза в Европейския съюз износът извън Съюза представлява важна част от икономическата им дейност и те имат установени традиционни пазари извън Съюза. Износът на захар и изоглюкоза за тези пазари може да бъде икономически устойчив и без предоставяне на възстановявания при износ. За тази цел е необходимо да се определи количествено ограничение за износа на извънквотна захар и изоглюкоза, за да могат съответните производители от ЕС да продължат да снабдяват традиционните си пазари.

               (4)

               За пазарната 2016/2017 година според оценките, ако първоначално се определи количествено ограничение от 650 000 тона в еквивалент на бяла захар за износ на извънквотна захар и от 70 000 тона в сухо вещество за износ на извънквотна изоглюкоза, пазарното търсене ще бъде задоволено.

               (5)

               Износът на захар от Съюза към определени близки местоназначения и към трети държави, които предоставят на продуктите на Съюза преференциално третиране при внос, е понастоящем в особено благоприятна конкурентна позиция. С оглед на липсата на подходящи инструменти за взаимопомощ в борбата срещу нередностите и с цел намаляване на риска от измами и предотвратяване на всякакви злоупотреби, свързани с повторен внос или повторно въвеждане в Съюза на извънквотна захар, някои близки местоназначения следва да се изключат от списъка с местоназначения, за които се допуска такъв износ.

               (6)

               Предвид прогнозирания по-малък риск от евентуални измами по отношение на изоглюкозата поради естеството на продукта не е необходимо да бъдат ограничавани местоназначенията, за които се допуска такъв износ на извънквотна изоглюкоза.

               (7)

               Мерките, предвидени в настоящия регламент, са в съответствие със становището на Комитета за общата организация на селскостопанските пазари,

         ПРИЕ НАСТОЯЩИЯ РЕГЛАМЕНТ:
   Член 1
   1.   За пазарната 2016/2017 година посоченото в член 139, параграф 1, първа алинея, буква г) от Регламент (ЕС) № 1308/2013 количествено ограничение е 650 000 тона за износ без възстановяване на извънквотна бяла захар, класирана в код по КН 1701 99.
   2.   Износът в рамките на количественото ограничение, определено в параграф 1, се разрешава за всички местоназначения, с изключение на:

               а)

               трети държави: Албания, Андора, Босна и Херцеговина, бивша югославска република Македония, Светия престол (град държава Ватикан), Косово (3), Лихтенщайн, Черна гора, Сан Марино и Сърбия;

               б)

               територии на държави членки, които не са част от митническата територия на Съюза: Фарьорските острови, Гренландия, Хелголанд, Сеута, Мелила, общините Ливиньо и Кампионе д'Италия и областите в Република Кипър, където правителството на Република Кипър не упражнява ефективен контрол;

               в)

               европейски територии, за чиито външни отношения отговаря държава членка и които не са част от митническата територия на Съюза: Гибралтар.

         Член 2
   Определяне на количествено ограничение за износ на извънквотна изоглюкоза
   1.   За пазарната 2016/2017 година посоченото в член 139, параграф 1, първа алинея, буква г) от Регламент (ЕС) № 1308/2013 количествено ограничение е 70 000 тона в сухо вещество за износ без възстановяване на извънквотна изоглюкоза, класирана в кодове по КН 1702 40 10, 1702 60 10 и 1702 90 30.
   2.   Износът на посочените в параграф 1 продукти се разрешава единствено при положение че те отговарят на условията, посочени в член 4 от Регламент (ЕО) № 951/2006.
   Член 3
   Влизане в сила и прилагане
   Настоящият регламент влиза в сила на седмия ден след деня на публикуването му в Официален вестник на Европейския съюз.
   Прилага се от 1 октомври 2016 г.
   Срокът му на действие изтича на 30 септември 2017 г.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 20 септември 2016 година.

            За Комисията

            Председател

         Jean-Claude JUNCKER

      (1)  ОВ L 347, 20.12.2013 г., стр. 671.

      (2)  Регламент (ЕО) № 951/2006 на Комисията от 30 юни 2006 г. за определяне на подробни правила за прилагането на Регламент (ЕО) № 318/2006 на Съвета по отношение на търговията с трети страни в сектора на захарта (ОВ L 178, 1.7.2006 г., стр. 24).

      (3)  Това название не засяга позициите по отношение на статута и е съобразено с Резолюция 1244 на Съвета за сигурност на ООН и становището на Международния съд относно обявяването на независимост от страна на Косово.